EIP:llä on ollut vuonna 2019 edelleen erääntyneitä valtionlainasaatavia Syyrialta. Tämän vuoksi EIP on sen ja EU:n välisen takuusopimuksen mukaisesti turvautunut EU:n takuurahastoon 14 kertaa 31. joulukuuta 2019 mennessä. Rahastosta on maksettu kaikkiaan 54,91 miljoonaa euroa (ks. kohta 5).

§Kaikki ne määrät, jotka on siirretty EU:lle seurauksena EIP:n takauksen nojalla vaatimista maksusuorituksista, joilla katetaan laiminlyötyjä takaisinmaksueriä (rästejä sekä kertyneitä viivästyskorkoja). Syyrian poliittisen tilanteen johdosta ja Euroopan komission tilinpitäjän päätöksen perusteella nämä määrät on kuitenkin kirjattu kokonaisuudessaan järjestämättömiksi lainoiksi vuoden 2019 tilinpäätöksessä.

4.1.Sijoituspolitiikka

Rahaston rahoitusomaisuus on sijoitettu hallinnointisopimuksen, sellaisena kuin se on muutettuna, liitteessä määrättyjen varainhoitoperiaatteiden mukaan. Näin ollen monetaarisiin varoihin on sijoitettava riittävästi varoja lyhytaikaisten (alle yhden vuoden) ulosvirtausten kattamiseksi suhteessa, joka määritetään vuotuisessa investointistrategiassa. Jäljelle jäävät varat voidaan kohdentaa keskipitkän ja pitkän aikavälin instrumentteihin, joiden erääntymisaika on enintään 10 vuotta ja 6 kuukautta maksupäivästä lukien (keskipitkän ja pitkän aikavälin salkku). Rahaston arvopaperisijoitusten muunnettu kokonaisduraatio oli vuoden 2019 lopussa noin 3 vuotta.

4.2.Vuoden 2019 tulos ja markkinakehitys

Rahaston arvopaperisijoitusten tulosta seurattiin markkinahintaan arvostettuna. Vuonna 2019 rahaston arvopaperisijoituksista saatiin terve 1,3 prosentin tuotto vähätuottoisena pysyneessä toimintaympäristössä positiivisen riski-ilmapiirin tukemana. Tuotto alitti vertailuarvonsa –9,03 peruspisteellä. Positiivinen tuotto merkitsi 33 miljoonan euron rahoitusosuutta. Vuoden 2019 lopussa rahaston arvopaperisijoitusten markkina-arvo oli noin 2 580 miljoonaa euroa.

Talousnäkymien heikkenemisen, vaimean inflaation ja geopoliittisen kehityksen heikkenemisriskien vuoksi rahapolitiikka on kääntynyt elvyttäväksi. Yhdysvaltojen keskuspankki alensi federal funds -korkoa kolme kertaa vuoden 2019 jälkipuoliskolla ja käänsi näin vuonna 2015 alkaneen kiristyvän rahapolitiikan elvyttäväksi. Lisäksi EKP toteutti syyskuussa elvytyspaketin, johon sisältyivät talletuskoron leikkaaminen 10 peruspisteellä, kohdennetun pitempiaikaisen rahoitusoperaation jatkaminen, kaksitasoisen talletuskorkojärjestelmän käyttöönotto ja jatkuva määrällisen keventämisen ohjelma.

Valmistusteollisuus supistui sekä Yhdysvalloissa että Euroopassa maailmankaupan heikon tilanteen vuoksi. Myös palvelusektorin kasvu hidastui, mutta jatkui edelleen. Euroalueen inflaatio oli alle keskuspankkien tavoitteen, kun taas Yhdysvaltojen inflaatio läheni tavoitetta, mutta Yhdysvaltojen keskuspankki ei pitänyt kasvua tyydyttävänä.

Geopoliittiset riskit kasvoivat elokuussa, kun kaupan jännitteet Yhdysvaltojen ja Kiinan välillä kiristyivät ja brexitistä johtuva epävarmuus heikensi sijoittajien mielialaa Euroopassa. Euroopassa ja Yhdysvalloissa korot laskivat syyskuuhun asti keskuspankkien elvyttävän rahapolitiikan, alhaisten kasvuodotusten ja geopoliittisia riskejä koskevan epävarmuuden vuoksi.

Vuoden viimeisellä neljänneksellä korot nousivat jonkin verran geopoliittisten jännitteiden lieventymisen ja vakautumiseen viittaavien taloustietojen seurauksena. Keskuspankkien elvytystoimien seurauksena luottomarginaalien trendi oli ajoittaisista nousuista huolimatta laskeva.

5.Rahastolle esitetyt takausvaateet

Syyria

EIP:llä on ollut marraskuusta 2011 lähtien maksamattomia erääntyneitä valtionlainaa koskevia saatavia Syyrialta. Tämän vuoksi EIP on sen ja EU:n välisten takuusopimusten mukaisesti turvautunut EU:n takuurahastoon 77 kertaa 31. joulukuuta 2019 mennessä. Rahastosta on maksettu kaikkiaan 475,96 miljoonaa euroa (mukaan lukien EIP:n asettamat sakot sekä takaisin perityt määrät).

6.EIP:n palkkio

EIP:n palkkio muodostuu hallinnointipalkkiosta ja takaisinperintämaksuista. Hallinnointipalkkio kattaa rahaston omaisuudenhoidon. Takaisinperintämaksut kattavat EIP:n ulkoiset perintäkulut, jotka koskevat EU:n takauksen piiriin kuuluvia takaisinmaksujen laiminlyöntejä unionin ulkopuolella toteutettavien EIP:n rahoitustoimien osalta.

Sopimuksen toisessa täydennyksessä, joka on tehty 8. toukokuuta 2002, määrätään, että EIP:n hallinnointipalkkio lasketaan soveltamalla rahaston omaisuuden kuhunkin erään alenevaa vuosipalkkioprosenttia. Palkkio lasketaan rahaston vuotuisten varojen keskimääräisestä arvosta.

Vuonna 2019 EIP:n hallinnointipalkkioksi vahvistettiin 817 747 euroa, joka merkittiin tuloslaskelmaan kuluihin ja kirjattiin taseeseen siirtovelkana.

Komission ja EIP:n välillä joulukuussa 2018 allekirjoitettu takaisinperintäsopimus koskee ainoastaan EIP:n ulkoisia (eikä enää sisäisiä) perintäkuluja.